KPMG-bestuurslede bedank oor Guptas – SinCity
By Sin City September 15, 2017
SunCity: Guptas, SunCity: KPMG, SunCity: SA-nuus, SunCity: SAID	0 Comments
Hoole het uit die direksie van KPMG en as uitvoerende hoof bedank terwyl Steven Louw as bedryfshoof en risikobestuursvennoot bedank het.
“Ek en Steven het besluit ons uittrede is in die beste belang van die firma terwyl dit herbou en aanbeweeg. Ek verstaan dat die uiteindelike verantwoordelikhede by my lê. KPMG Suid-Afrika is ŉ firma met uiters talentvolle mense en ek glo dit is die regte ding vir my om uit te tree en ŉ nuwe uitvoerende hoof toe te laat om die publiek se vertroue in die firma te herstel en ŉ firma te bou wat weer die hoogste standaarde vir kwaliteit en etiek stel,” het Hoole gesê.
Ahmed Jaffer het ook uit die firma bedank en as voorsitter van die direksie uitgetree.
Die volgende vennote sal ook die firma verlaat:
Mike Oddy, hoof van die ouditafdeling en direksielid
Muhammad Saloojee, hoof van belasting en direksielid
Herman de Beer, voormalige hoof van forensiese ondersoeke en direksielid
John Geel, hoof van die adviesraad
Mickey Bove, risikobestuursvennoot en transaksieadviseur
KPMG Suid-Afrika het ook besluit om dissiplinêre optrede teen Jacques Wessels, die hoofvennoot wat die ongenoteerde Gupta-sake-entiteite se oudits hanteer het, in te stel met die oog daarop om hom af te dank.
Die ouditeursfirma het ook sy verslag oor die sogenaamde rogue-eenheid by die Suid-Afrikaanse Inkomstediens (SAID) onttrek. Die firma sal verder ook die R23 miljoen wat hy verdien het om die omstrede verslag oor SAID se sogenaamde rogue-eenheid saam te stel, terugbetaal.
Nhlamu Dlomu is aangestel om die leisels as uitvoerende hoof by die ouditeursfirma oor te neem.
“Dit was ŉ pynlike tydperk en die firma het te kort geskiet aan die standaarde wat ons vir onsself gestel het en wat die publiek van ons verwag het,” het Dlomu in die verklaring gesê.
“Ek wil om verskoning vra aan die publiek, ons mense en kliënte vir die tekortkominge wat hierdie ondersoek uitgewys het.”
KPMG het gesê hy sal die R40 miljoen wat hy verdien het uit die werk wat die firma vir die Gupta-maatskappy gedoen het aan niewinsgewende onderwys- en teenkorrpusie-organisasies oorbetaal.
Lees die volledige KPMG-verklaring.